CELEX: 32004D0669
Language: lt
Date: 1081209600000
Title: 2004/669/EB: 2004 m. balandžio 6 d. Komisijos sprendimas, nustatantis Bendrijos ekologinio ženklo suteikimo šaldytuvams patikslintus ekologinius kriterijus ir iš dalies keičiantis Sprendimą 2000/40/EB (pranešta dokumentu Nr. K(2004) 1414)(Tekstas svarbus EEE)

2.10.2004   
            
            
               LT
            
            
               Europos Sąjungos oficialusis leidinys
            
            
               L 306/16
            
         
      KOMISIJOS SPRENDIMAS
   
   2004 m. balandžio 6 d.
   nustatantis Bendrijos ekologinio ženklo suteikimo šaldytuvams patikslintus ekologinius kriterijus ir iš dalies keičiantis Sprendimą 2000/40/EB
   (pranešta dokumentu Nr. K(2004) 1414)
   (Tekstas svarbus EEE)
   (2004/669/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač į jo 6 straipsnio 1 dalies antrąja pastraipą, pasitarusi su Europos Sąjungos ekologinio ženklinimo valdyba,
   kadangi:
   
               (1)
            
            
               Remiantis Reglamentu (EB) Nr. 1980/2000, Bendrijos ekologinis ženklas gali būti suteiktas produktui, turinčiam tokių savybių, kurios leidžia jam prisidėti prie pagerinimų, susijusių su pagrindiniais aplinkosaugos aspektais.
            
         
               (2)
            
            
               Reglamente (EB) Nr. 1980/2000 numatyta, kad konkretūs ekologinio ženklo suteikimo kriterijai turi būti nustatyti pagal produktų grupes.
            
         
               (3)
            
            
               Be to, jame numatyta, kad ekologinio ženklo suteikimo kriterijai, kaip ir su tais kriterijais susiję vertinimo bei tikrinimo reikalavimai, būtų peržiūrėti likus pakankamai laiko iki konkrečiai grupei nustatytų kriterijų galiojimo termino pabaigos.
            
         
               (4)
            
            
               Siekiant atspindėti rinkos plėtrą, reikia patikslinti ekologinius kriterijus, nustatytus 1999 m. gruodžio 16 d. Komisijos sprendimu 2000/40/EB, nustatančiu Bendrijos ekologinio ženklo suteikimo šaldytuvams ekologinius kriterijus (2). Tuo pačiu reikėtų pakeisti to sprendimo galiojimo laiką.
            
         
               (5)
            
            
               Turėtų būti priimtas naujas sprendimas, minėtai grupei nustatantis konkrečius ekologinius kriterijus, kurie galiotų trejus metus.
            
         
               (6)
            
            
               Būtų tikslinga gamintojams, kurių produktams ekologinis ženklas suteiktas iki 2004 m. gegužės 1 d. arba kurie paprašė jį suteikti iki šios datos, leisti taikyti ne daugiau kaip aštuoniolikos mėnesių pereinamąjį laikotarpį, kad šie turėtų pakankamai laiko savo produktus pritaikyti prie naujų kriterijų.
            
         
               (7)
            
            
               Šiame sprendime numatytos priemonės remiasi negalutiniais kriterijais, kuriuos nustatė pagal Reglamento (EB) Nr. 1980/2000 13 straipsnį įkurta Europos Sąjungos ekologinio ženklinimo valdyba.
            
         
               (8)
            
            
               Šiame sprendime numatytos priemonės atitinka Reglamento (EB) Nr. 1980/2000 17 straipsniu įkurto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Kad šaldytuvams pagal Reglamento (EB) Nr. 1980/2000 nuostatas būtų suteiktas Bendrijos ekologinis ženklas, šis prietaisas turi priklausyti produktų grupei „šaldytuvai“, apibrėžtai 2 straipsnyje, ir atitikti šio sprendimo priede nustatytus ekologinius kriterijus.
   2 straipsnis
   Produktų grupę „šaldytuvai“ sudaro visi elektriniai, į maitinimo tinklą jungiami buitiniai šaldytuvai, šaldymo spintos sušaldytam maistui laikyti, maisto šaldikliai ir jų deriniai. Prietaisai, galintys naudoti ir kitus energijos šaltinius, pavyzdžiui, baterijas, nepriskiriami šiai grupei.
   3 straipsnis
   Administravimo tikslais produktų grupei „šaldytuvai“ paskirtas kodas „012“.
   4 straipsnis
   Sprendimo 2000/40/EB 3 straipsnis keičiamas taip:
   
      „3 straipsnis
      Šis sprendimas taikomas nuo 2004 m. balandžio 30 d.“.
   
   5 straipsnis
   Šis sprendimas, išskyrus jo 4 straipsnį, taikomas nuo 2004 m. gegužės 1 d. iki 2007 m. gegužės 31 d.
   Produktų grupei „šaldytuvai“ priskiriamų produktų gamintojai, ekologinį ženklą gavę iki 2004 m. gegužės 1 d., gali juo naudotis iki 2005 m. spalio 31 d.
   Produktų grupei „šaldytuvai“ priskiriamų produktų gamintojams, kurie dėl ekologinio ženklo suteikimo šiems produktams kreipėsi iki 2004 m. gegužės 1 d., jis gali būti suteiktas atsižvelgiant į Sprendimu 2000/40/EB nustatytas sąlygas. Tokiais atvejais šis ženklas gali būti naudojamas iki 2005 m. spalio 31 d.
   6 straipsnis
   Šis sprendimas skirtas valstybėms narėms.
   
      Priimta Briuselyje, 2004 m. balandžio 6 d.
      
         
            Komisijos vardu
         
         Margot WALLSTRÖM
         
         
            Komisijos narė
         
      
   
   
      (1)  OL L 237, 2000 9 21, p. 1.
   
      (2)  OL L 13, 2000 1 19, p. 22. Sprendimas su pakeitimais, padarytais Sprendimu 2004/214/EB (OL L 67, 2004 3 5, p. 23).
   
      PRIEDAS
      EKOLOGINIAI KRITERIJAI
      BENDROSIOS NUOSTATOS
      Kad prietaisui būtų suteiktas ekologinis ženklas, jis turi atitikti šiame priede nustatytus kriterijus, kurių tikslas – skatinti:
      
                  —
               
               
                  žalos aplinkai arba pavojaus, kylančio vartojant energiją (globalinis atšilimas, rūgštėjimas, neatsinaujinančių energijos šaltinių išeikvojimas), mažinimą, mažinant energijos vartojimą,
               
            
                  —
               
               
                  žalos aplinkai arba pavojaus, kylančio vartojant potencialiai ozoną eikvojančias ir kitokias pavojingas medžiagas, mažinimą, mažinant tokių medžiagų vartojimą,
               
            
                  —
               
               
                  žalos aplinkai arba pavojaus, kylančio vartojant medžiagas, kurios gali daryti poveikį globaliniam atšilimui, mažinimą.
               
            Be to, šie kriterijai skatina įgyvendinti geriausią praktiką (optimalų naudojimą aplinkosaugos prasme) ir didina vartotojų supratimą apie aplinkosaugos problemas.
      Dar daugiau, plastikinių elementų ženklinimas padeda perdirbti prietaisą.
      Kompetentingoms institucijoms rekomenduojama atkreipti dėmesį į pripažintų aplinkos valdymo schemų, pavyzdžiui EMAS arba ISO 14001, įgyvendinimą, vertinant prietaisus ir tikrinant, kaip laikomasi šio priedo reikalavimų. (Pastaba: nereikalaujama įgyvendinti šias valdymo schemas.)
      PAGRINDINIAI KRITERIJAI
      1.   Energijos taupymas
      Prietaisas turi būti A+ arba A++ energijos efektyvumo klasės, kaip apibrėžta Direktyvoje 94/2/EB su pakeitimais, padarytais Direktyva 2003/66/EB
      
         Pareiškėjas pateikia Komisijos direktyvos 94/2/EB su pakeitimais, padarytais Komisijos direktyva 2003/66/EB, 2 straipsnio 1 dalyje nurodytų techninių dokumentų kopiją. Į šiuos dokumentus įtraukiamos ataskaitos apie ne mažiau kaip tris energijos suvartojimo matavimus, atliktus pagal EN 153, kuris pats atliekamas laikantis CECED's Operational Code detalizuotais nurodymais dėl tyrimų. Šių matavimų aritmetinis vidurkis turi būti mažesnis arba lygus prieš tai minėtam reikalavimui. Energijos etiketėje skelbiama vertė neturi būti mažesnė už šį aritmetinį vidurkį, o joje nurodyta energijos efektyvumo klasė turi atitikti šią vidutinę vertę.
      
      2.   Šaldymo skysčių ir putodarių galimo poveikio ozono eikvojimui (ODP) mažinimas
      Šaldymo skysčių šaldymo grandinėje ir prietaisui izoliuoti naudojamų putodarių poveikio ozono eikvojimui galimybė lygi nuliui.
      
         Reglamente 2037/2000/EB neleidžiama CFC ir HCFC naudoti kaip šaldymo skysčių ir gaminti putodarius naujuose įrenginiuose bei pateikti juos į rinką.
      
      3.   Šaldymo skysčių ir putodarių galimo poveikio globaliniam atšilimui (GWP) mažinimas
      Šaldymo skysčių šaldymo grandinėje ir prietaisui izoliuoti naudojamų putodarių poveikio globaliniam atšilimui galimybė yra lygi 15 arba mažesnė (vertinama kaip CO2 ekvivalentai per 100 metų).
      
         Pareiškėjas deklaruoja, kad produktas atitinka minėtus reikalavimus. Pareiškėjas ir (arba) jo tiekėjas ar tiekėjai paraišką vertinančiai kompetentingai institucijai nurodo, kokie buvo panaudoti šaldymo skysčiai ir putodariai, ir pateikia išsamią informaciją apie jų galimą poveikį globaliniam atšilimui.
      
      PAPILDOMI KRITERIJAI
      4.   Naudojimo laiko pratęsimas
      Suderinamos atsarginės dalys ir aptarnavimas garantuojami 12 mėn. nuo gamybos proceso pabaigos.
      
         Pareiškėjas deklaruoja, kad produktas atitinka šiuos reikalavimus.
      
      5.   Grąžinimas ir perdirbimas
      Gamintojai įsipareigoja nemokamai priimti perdirbimui šaldytuvą ir keičiamas dalis, išskyrus dalis, kurias užteršė vartotojas (pvz., iš medicinos įstaigų arba atominių gamyklų).
      Be to, šaldytuvas turi atitikti šiuos kriterijus:
      
                  5.1.
               
               
                  Gamintojas turi atsižvelgti į prietaiso išmontavimą ir pateikti išmontavimo ataskaitą. Be kita ko, ataskaitoje patvirtinama, kad:
                  
                              —
                           
                           
                              sujungimus lengva rasti ir pasiekti,
                           
                        
                              —
                           
                           
                              elektroninius mazgus lengva rasti ir išardyti,
                           
                        
                              —
                           
                           
                              produktą lengva išardyti įprastais įrankiais,
                           
                        
                              —
                           
                           
                              nesuderinamos ir pavojingos medžiagos atskiriamos.
                           
                        
            
                  5.2.
               
               
                  Sunkesnės kaip 50 g plastikinės dalys turi nuolatinę žymę, nurodančią medžiagą pagal ISO 11469. Karštojo štampavimo būdu pagamintoms plastiko dalims šis kriterijus netaikomas.
               
            
                  5.3.
               
               
                  Plastikinėse dalyse neturi būti PBB arba PBDE antipirenų. Plastikinėse dalyse neturi būti chloroparafino antipirenų, kurių grandinės ilgis 10–13 anglies atomų, o chloro kiekis > 50 % svorio (CAS Nr. 85535-84-8). Pareiškėjas turi deklaruoti, kad produktas atitinka šį reikalavimą.
               
            
                  5.4.
               
               
                  Sunkesnėse kaip 25 g plastikinėse dalyse neturi būti antipireninių medžiagų ar preparatų, kuriems, teikiant paraišką gauti ekologinį ženklą, paskiriama kuri nors iš šių rizikos frazių:
                  Pavojinga sveikatai:
                  
                               
                           
                           
                              R45 (gali sukelti vėžį),
                           
                        
                               
                           
                           
                              R46 (gali sukelti paveldimus genetinius pakenkimus),
                           
                        
                               
                           
                           
                              R60 (gali sumažinti vaisingumą),
                           
                        
                               
                           
                           
                              R61 (gali pakenkti negimusiam kūdikiui).
                           
                        Pavojinga aplinkai:
                  
                               
                           
                           
                              R50 (labai toksiškas vandens organizmams),
                           
                        
                               
                           
                           
                              R50/R53 (labai toksiškas vandens organizmams, gali sukelti ilgalaikį neigiamą poveikį vandens aplinkai),
                           
                        
                               
                           
                           
                              R51/R53 (toksiškas vandens organizmams, gali sukelti ilgalaikį neigiamą poveikį vandens aplinkai),
                           
                        
                               
                           
                           
                              kaip apibrėžta Tarybos direktyvoje 67/548/EEB (1).
                           
                        Šis reikalavimas netaikomas antipirenams, kurie naudojami pakeičia savo pagrindines chemines savybes taip, kad nebelieka pagrindo juos klasifikuoti minėtų R frazių grupėje, ir kurių ankstesniu pavidalu apdorotoje dalyje lieka mažiau kaip 0,1 %. Visi naudojami antipirenai nurodomi prašymo gauti ekologinį ženklą dokumentuose, pateikiamuose jį suteikiančiai kompetentingai institucijai (pagal pavadinimą ir CAS Nr.).
               
            
                  5.5.
               
               
                  Ant prietaiso, šalia duomenų lentelės arba ant jos, nurodomas šaldymo skysčio ir izoliavimui naudojamo putodario tipas, siekiant palengvinti galimą būsimą utilizavimą.
                  Atsižvelgdamas į 5.1., 5.2., 5.3. ir 5.5. punktuose nurodytus reikalavimus, pareiškėjas deklaruoja, kad prietaisas atitinka šiuos reikalavimus. Paraišką vertinančiai kompetentingai institucijai pareiškėjas pateikia išmontavimo ataskaitos kopiją. Pareiškėjas ir (arba) jo tiekėjas ar tiekėjai paraišką vertinančiai kompetentingai institucijai nurodo, kokie panaudoti šaldymo skysčiai ir putodariai.
                  Remiantis 5.4 punkto reikalavimais, antipirenams, jei jie buvo naudojami, nebuvo paskirta nė viena iš pirmiau minėtų rizikos frazių, be to, jos nenurodytos Direktyvos 67/548/EEB I priede ar jo vėlesniuose pakeitimuose dėl klasifikacijos, pakavimo ir pavojingų medžiagų ženklinimo. Visi sunkesnėse kaip 25 g plastikinėse dalyse panaudoti antipirenai turi būti nurodyti prašymo dokumentuose pagal pavadinimą ir CAS numerį.
               
            6.   Naudojimosi instrukcijos
      Prietaisas parduodamas su eksploatavimo vadovu, kuriame pateikiami patarimai, kaip jį teisingai naudoti atsižvelgiant į aplinkosaugą, pirmiausia:
      
                  6.1.
               
               
                  Šis tekstas viršelyje arba pirmame puslapyje: „Šiame vadove pateikiama informacija apie tai, kaip sumažinti poveikį aplinkai.“
               
            
                  6.2.
               
               
                  Rekomendacijos dėl optimalaus energijos vartojimo eksploatuojant prietaisą, įskaitant:
                  
                              6.2.1.
                           
                           
                              nurodymus dėl šaldytuvo vietos arba instaliavimo, be kita ko, nurodant, kiek reikia mažiausiai laisvos vietos aplink prietaisą, kad būtų užtikrinta pakankama oro cirkuliacija, ir tai, kad jei vartotojas turi galimybę, jis gali sutaupyti daug energijos, laikydamas prietaisą nešildomoje arba mažiau šildomoje vietoje;
                           
                        
                              6.2.2.
                           
                           
                              patarimą vartotojui vengti laikyti prietaisą šalia bet kokio šilumos šaltinio (pavyzdžiui, šalia orkaitės (krosnies), radiatorių ir t. t.) arba tiesioginėje saulės šviesoje; patarimą vartotojui atitinkamais atvejais izoliuoti prietaisą nuo sienoje arba po grindimis įrengtų šilumos šaltinių;
                           
                        
                              6.2.3.
                           
                           
                              patarimą, kad termostato sureguliavimas priklauso nuo aplinkos temperatūros ir todėl temperatūros nustatymas turėtų būti tikrinamas tinkamu termometru (reikėtų paaiškinti, kaip tai daryti);
                           
                        
                              6.2.4.
                           
                           
                              patarimą atvėsinti karštą maistą prieš dedant jį į prietaisą, kadangi dėl garų, kylančių nuo maisto, apledėja garintuvas, nepaisant to, kad vėsinimo laikas sveikatos ir higienos sumetimais vis dėlto turėtų būti kuo trumpesnis;
                           
                        
                              6.2.5.
                           
                           
                              patarimą neleisti, kad garintuvas apledėtų storu sluoksniu, ir tai, kad dažnas atitirpdymas leidžia lengviau pašalinti ledo sluoksnį;
                           
                        
                              6.2.6.
                           
                           
                              patarimą pakeisti durelių sandarinimo mechanizmą, kai sutrinka jo veikimas;
                           
                        
                              6.2.7.
                           
                           
                              patarimą neskubėti vėl įjungti prietaiso po to, kai jis buvo perkeltas į kitą vietą;
                           
                        
                              6.2.8.
                           
                           
                              patarimą ant galinės prietaiso sienelės esantį kondensatorių ir prietaiso apačią saugoti nuo dulkių ir virtuvės atliekų;
                           
                        
                              6.2.9.
                           
                           
                              informaciją apie tai, kad, nesilaikant pirmiau nurodytų dalykų, bus suvartota daugiau energijos ir todėl padidės einamosios išlaidos.
                           
                        
            
                  6.3.
               
               
                  Patarimas, kad reikia stengtis nepažeisti kondensatoriaus (šilumokaičio) ant galinės prietaiso sienelės arba vengti tiesioginio šaldymo skysčio sąlyčio su aplinka dėl galimos rizikos aplinkai arba sveikatai. Vadove turi būti ypač pabrėžta, kad aštrūs daiktai (peiliai, atsuktuvai ir t. t.) neturėtų būti naudojami ledui pašalinti, nes jie gali pažeisti garinimo bloką.
               
            
                  6.4.
               
               
                  Informacija apie tai, kad prietaisas yra pagamintas iš dalių ir medžiagų, įskaitant skysčius, kurias galima pakartotinai panaudoti ir (arba) perdirbti.
               
            
                  6.5.
               
               
                  Patarimas, kaip vartotojas gali pasinaudoti gamintojo pasiūlymu priimti panaudotą produktą.
               
            
         Pareiškėjas deklaruoja, kad prietaisas atitinka šiuos reikalavimus. Vieną eksploatavimo vadovo egzempliorių pareiškėjas pateikia prašymą vertinančiai kompetentingai institucijai.
      
      7.   Ribinė triukšmo emisija
      Prietaiso skleidžiamas akustinis triukšmas, matuojamas garso galia, neturi viršyti 40 dB(A) (1 pW).
      Informacija apie prietaiso skleidžiamą triukšmo lygį vartotojui nurodoma aiškiai matomoje vietoje. Šaldytuvuose ji įtraukta į informaciją šaldytuvo energijos etiketėje.
      Triukšmo matas ir kita informacija apie triukšmą pateikiama taip, kaip nurodyta Tarybos direktyvoje 86/594/EEB (2), taikant EN 28960 standartą.
      Šis kriterijus netaikomas šaldikliams-skrynioms, Komisijos direktyvos 94/2/EB IV priede priskiriamoms 9 kategorijai: „Buitiniai maisto produktų šaldikliai-skrynios“.
      
         Pareiškėjas deklaruoja, kad produktas atitinka šiuos reikalavimus.
      
      8.   Pakuotė
      Pakuotė atitinka šiuos reikalavimus:
      
                  8.1.
               
               
                  Visi pakuotės komponentai turi būti lengvai ranka atskiriami kaip atskiros medžiagos, kad palengvėtų perdirbimas.
               
            
                  8.2.
               
               
                  Jei naudojama kartono pakuotė, ne mažiau kaip 80 % šios pakuotės sudaro perdirbtos medžiagos.
               
            
         Pareiškėjas deklaruoja, kad pakuotė atitinka šį reikalavimą, ir ekologinį ženklą suteikiančiai kompetentingai institucijai pateikia pakuotės pavyzdį (pavyzdžius), kurie yra paraiškos dalis.
      
      9.   Informacija vartotojui
      Informacija ekologiniame ženkle
      Ekologinio ženklo 2 langelyje įrašoma:
      
                  —
               
               
                  suvartoja nedaug energijos,
               
            
                  —
               
               
                  sumažinta poveikio globaliniam atšilimui galimybė,
               
            
                  —
               
               
                  mažas triukšmo lygis.
               
            
         Pareiškėjas deklaruoja, kad prietaisas atitinka šį reikalavimą, ir pateikia ant pakuotės ir (arba) produkto nurodyto ekologinio ženklo kopiją ir (arba) lydinčiuosius dokumentus.
      
      
         (1)  OL 196, 1967 8 16, p.1. Direktyva su paskutiniais pakeitimais padarytais Komisijos direktyva 2004/73/EB (OL L 152, 2004 4 30, p. 1).
      
         (2)  OL L 344, 1986 12 6, p. 24. Direktyva su pakeitimais, padarytais Reglamentu (EB) Nr. 807/2003 (OL L 122, 2003 5 16, p. 36).